title: Nueva Holanda
text: El términu Nueva Holanda yera usáu habitualmente pa referise namái a la parte del continente que nun pertenecía a la colonia británica, esto ye, a la metá occidental de la islla-continente. En 1804 el marinu británicu Matthew Flinders propunxo usarlos nomes Terra Australis o Australia pa denomar al continente completu y reservar el de Nueva Holanda pa la so fastera occidental. Elli siguió usando, na so correspondencia, el nome d'Australia demientres tentaba de consiguir apoyos pa la so propuesta. Asina, desplicó-y al naturalista Joseph Banks que... La propiedá del nome Australia o Terra Australis, que yo aplico a tol territoriu de lo que tien venío conociéndose como Nueva Holanda, debe sometese a la aprobación del Almirantazgu y de los espertos en xeografía. A mí paréceme de poco sentíu que la Nueva Gales del Sur del capitán Cook deba ser incluyida na Nueva Holanda de los neerlandeses, y por eso yo vuelvo llamala col so nome orixinal, Terra Australis o Gran Tierra del Sur, que yera pol que la conocíen incluso los neerlandeses nel sieglu XVII. Y ello porque: aparentemente nun foi hasta un tiempu dempués del segundu viaxe de Tasman qu'entamó aplicase'l nome de Nueva Holanda; pasó bien de tiempu hasta que sustituyó nos mapes neerlandeses al de T’Zuydt Landt [Gran Tierra del Sur]; y nun tien sentíu aplicar el nome pa denomar tierres de les qu'entá nun se tenía conocimientu de la so esistencia. Nueva Gales del Sur, poro, tien que caltener la so denominación estremada de la de Nueva Holanda, y esto obliga, una y bones agora persábese que dambes formen parte d'una misma masa de territoriu, a poné-y un nome xeneral. Y, nel mio entendimientu, nun hai dengún menos oxetable per toles partes que'l que yo propongo.La so suxerencia foi inicialmente refugada, pero'l nuevu nome foi aprobáu pol gobiernu británicu en 1824. En 1825 la llende occidental de la colonia moviose al meridianu 129º este y en 1826, pa evitar un posible asentamientu francés, con reclamación posterior del territoriu, los británicos decidieron establecer, nel suroeste de Nueva Holanda, l'asentamientu d'Albany, col envís de protexer la ruta marítima hacia Nueva Gales del Sur. El gobernador Ralph Darling punxo a Edmund Lockyer al mandu de la espedición cola orde de que, si encontraba franceses endayuri ficiera desembarcar los sos soldaos pa facé-yos saber que "tol territoriu de Nueva Holanda pertenez al gobiernu de la Corona británica". En 1828 establecióse un nuevu asentamientu (l'actual Perth), nesti casu a la vera'l ríu Swan, y de magar entamó a llamáse-y a toa la parte occidental del continente Swan River Colony (Colonia del ríu Swan). Sicasí, el nome de Nueva Holanda foi utilizáu inda pa denomar al continente completu cuando Charles Fremantle, el 9 de mayu de 1829, tomó formalmente posesión, en nome del rei Xurde IV, de "toles tierres de Nueva Holanda que nun tán incluyíes nel territoriu de Nueva Gales del Sur". Esti territoriu, en 1832, foi renombráu como Western Australia (Australia occidental).